Dobrý deň,
bezpodielové spoluvlastníctvo manželov je možné vyporiadať aj dohodou. Spôsob akým toto vyporiadanie prebehne je na Vás a Vašom manželovi. Zákon ustanovuje povinnú písomnú formu iba pokiaľ ide o nehnuteľnosti, pričom vo vzťahu k ostatným veciam nachádzajúcim sa v BSM povinnú písomnú formu neustanovuje. Istejšie by však bolo, ak by ste sa dohodli a táto dohoda by mala písomnú formu, kde by bolo jasne a presne stanovené ako sa vyporiadate, aby nedochádzalo k rôznym nedorozumeniam.
Ak ste sa dohodli na tom, že dané auto predá on a následne Vám zaplatí 1/2 kúpnej ceny, tak potom ide z jeho strany o porušenie záväzku a máte právo požadovať, aby Vám daná suma bola zaplatená, avšak v takom prípade bude potrebné vedieť to preukázať. Ak ste uzavreli dohodu a vyporiadaní v písomnej forme z ktorej je zrejmé, že manžel auto predá a vyplatí Vám polovicu zo sumy získanej predajom, tak môžete danú dohodu v konaní predložiť ako dôkaz. Ak by ste takúto dohodu nemali, tak by bolo preukazovanie ťažšie, preto je lepšie sa na vyporiadaní BSM dohodnúť písomne, nech sú vzájomné práva a povinnosti stanovené jasne a určite.
Ak k dohode nieste schopný dospieť, tak bude najlepšie podať návrh na súd nech vykoná vyporiadanie. Túto situáciu však treba riešiť občianskoprávnymi prostriedkami, nakoľko trestné právo predstavuje poslednú možnosť, a nastupuje tam, kde už nestačia iné právne odvetvia.